再次韻呈林子長郎中龔養正寺簿
作者：陳造
朝代：宋

paragraphs: 荒學蹄涔易窺底，祿𨔤不應夾帝里。
昧爲此役君定笑，當念平生意行耳。
過耳毀譽紛相半，曳裾袖刺何嘗慣。
餬口未忘丐斗升，投閑正須問祠觀。
歸雲倦鳥且罷休，鏡中頭顱盍反求。
小兒能耕婦能餉，老子卒歲良優游。
石友青雲兩君在，肺肝傾倒不自大。
還家猶可詫里閭，渠儂祇博白眼待。